**PROPOZICIJE**

**ZA EKIPNO ČLANSKO LIGAŠKO TEKMOVANJE**

**V GORENJSKI LIGI ZA SEZONO 2020 / 2021**

**1. člen**

Ekipno ligaško tekmovanje bo v sezoni 2020/2021 potekalo v skladu s Statutom Kegljaške zveze Slovenije, z Mednarodnim Športnim pravilnikom NBC WNBA ter s temi propozicijami, s katerimi se določajo tudi nekatere zadeve, ki drugače niso opredeljene.

**2. člen**

V Gorenjski kegljaški ligi ( v nadaljevanju GL ) nastopajo 4 ekipe :

**JESENICE 2, ŽELEZNIKI 3, TRIGLAV 3 in TRIGLAV 4.**

Tekmovanje poteka štirikrožno brez končnice :

­­­12 krogov, v jesenskem in v zimsko-spomladanskem delu po 6 krogov, vsak z vsakim doma in v gosteh po 2x.

**3. člen**

Ligaške tekme se lahko odigrajo le na kegljiščih, ki so bila pregledana in kategorizirana s strani Komisije za registracijo kegljišč ter imajo odločbo z zahtevano kategorijo za določen rang tekmovanja.

NA KEGLJIŠČIH MORAJO BITI NA VSAKI LIGAŠKI TEKMI IZPOLNJENE ŠE NASLEDNJE ZAHTEVE:

1. očiščene in namazane steze, tekmovalni prostor ter kegeljni križ;
2. ustrezno število stolov za sodnike in trenerje oz. sekundante tekmovalcev;
3. predstavnik gostujoče ekipe lahko skupaj s sodnikom pred tekmo preveri ali je kegljišče ustrezno namazano ter po potrebi tudi zahteva, da se pred začetkom tekme dodatno namaže kegeljni križ;

### 4. člen

Tekmovanje v okviru svojih pristojnosti vodi Tekmovalna komisija Gorenjske kegljaške lige ( v nadaljevanju: TK GL).

### 5. člen

Tekmovanje vodi TK GL, katere delo je javno. Komisija se sestaja po potrebi zaradi verifikacije doseženih rezultatov v posameznih krogih tekmovanja ter zaradi reševanja morebitnih pritožb ali drugih zadev.

### 6. člen

Pristojnosti TK GL so :

1. priprava propozicij in urnikov za ligaško tekmovanje
2. registracija in verifikacija rezultatov ligaških tekem
3. reševanje zahtevkov za prestavitev tekem in določanje novih terminov
4. določanje vrstnega reda v ligi, podelitev pokalov in medalj
5. posredovanje rezultatov medijem
6. reševanje pritožb

**7. člen**

Klub domačin tekme mora čim prej, najkasneje pa v 12 urah ( v primeru nedeljskih tekem najkasneje do 19 ure ), poslati zapisnik tekme v **excel zapisu** ( zapisnik KZS, verzija 2014/september) TK GL nae-naslov: pogacnik.joze@t-2.net

### 8. člen

Klub domačin določi glavnega sodnika, ki mora imeti opravljen izpit za sodnika pri KZS ( kategorija ni važna ) ter zagotoviti ostale osebe za nemoten potek tekme.

Sodniška ekipa mora delo na tekmah opravljati v naslednjem sestavu:

1. Na kegljiščih brez avtomatskih zapisovalcev mora biti poleg glavnega sodnika še ena oseba za odpravljanje napak in pomoč glavnemu sodniku.
2. Na kegljiščih z avtomatskimi zapisovalci mora biti poleg glavnega sodnika še najmanj ena oseba, usposobljena za to delo.

Glavni sodnik ne sme nastopiti kot tekmovalec, trener, sekundant ali predstavnik ekipe ( razen v ekipi Triglav 4 če ni drugega sodnika vendar mora ob nastopu imeti ustrezno zamenjavo za vodenje tekme ). Ostali pa so lahko tudi rezervni tekmovalci ali tekmovalci, ki so že opravili svoj nastop.

### 9. člen

Na vseh tekmah v GL nastopajo vsi tekmovalci na lastno odgovornost. Zdravniški pregledi niso obvezni. Vsi tekmovalci morajo upoštevati pravila Protidopinškega pravilnika nacionalne antidopinške komisije.

### 10. člen

Klubi domačini imajo še naslednje dodatne obveznosti :

1. da zagotovijo, da je kegljišče očiščeno in namazano,
2. da zagotovijo ustrezno temperaturo na kegljišču ( najmanj 15 stopinj ),
3. da poskrbijo za dežurno osebo za odpravo morebitnih okvar,
4. da na vidnem mestu namestijo odločbo o registraciji kegljišča,
5. da omogočijo prost vstop članom TK GL in novinarjem;

Predstavnik gostujoče ekipe lahko skupaj z glavnim sodnikom in vodjo domače ekipe preveri, če so zgornje zahteve izpolnjene.

Na tekmah GL je dovoljena uporaba lastnih krogel po pravilih KZS.

### 11. člen

V primeru okvare steze, ki je ni možno v roku 30 minut odpraviti, se odigra nova tekma. V prekinjeni tekmi se priznajo vsi rezultati tekmovalcev, ki so bili doseženi – odigrani v celoti ( 120 lučajev ), ostali tekmovalci pa na novi tekmi začnejo s tekmovanjem od prvega lučaja ( z ogrevanjem ) v enaki sestavi kot na prekinjeni tekmi – velja enak spisek tekmovalcev in rezerv kot na prekinjeni tekmi. Menjava seznama – tekmovalca je opravičena le v izjemnih primerih – bolezen, poškodba ( zdravniško dokazilo ) ! Kluba se za termin nove tekme dogovorita sama in o tem obvestita TK GL, če pa se o terminu ne moreta dogovoriti pa le tega določi TK. Domačin tekme krije potne stroške gostujoče ekipe na ponovljeni tekmi !

### 12. člen

Pravico nastopa za posamezne ekipe imajo vsi tekmovalci kluba, ki so registrirani za ta klub – **tekmovalci z novimi izkaznicami** ( register tekmovalcev je objavljen na spletni strani KZS ) ter tekmovalci, ki bodo registrirani med sezono in imajo pravico do nastopa. Klubi bodo o vseh novih registracijah med sezono pravočasno obveščeni. Za ekipo lahko nastopijo tudi ženske ( z novimi izkaznicami ) !

V ligi nastopajo klubi z drugo, tretjo oziroma četrto ekipo. Pri teh klubih velja pravilo, da sme tekmovalec za svoj klub nastopiti samo za eno ekipo v enem krogu ( šteje se celoten teden od ponedeljka do nedelje ). Na prestavljenih tekmah oziroma na tekmah ki so po urniku GL izven rednega termina velja pravilo o neigranju tekmovalcev kot če bi bila tekma odigrana po koledarju ( tednu rednega kroga ) – to pomeni, da tekmovalci, ki so igrali v Slovenski ligi ne smejo igrati v GL ! Če je tekmovalec v istem krogu ( tednu ) nastopil v Slovenski in v GL se mu rezultat v GL briše !

Izjema so tekmovalci rojeni po 01.07.1997 ( mlad. in mlajše kat. ), ki lahko nastopajo za dve ekipi ter odigrajo tudi dva nastopa v enem krogu.

Tekmovalci, ki so mlajši od 15 let, lahko nastopajo s kroglo premera 150 mm ali 140 mm.

Spisek prvih 5,10 oziroma 15 tekmovalcev pri moških ter prvih 5 tekmovalk pri ženskah, ki ne smejo nastopati v GL določi TK GL na osnovi rezultatov pretekle sezone. Izjema so tekmovalci rojeni po 01.07.1997, ki lahko kljub temu da so na spisku prvih 5 ( 10,15 ) – M ter prvih 5 – Ž igrajo tudi za drugo ( tretjo, četrto ) ekipo. Spiski so objavljeni v prilogi teh propozicij.

Za tekmovalce, ki v prestopnem roku prestopijo v drug klub, določi ustrezno mesto v teh spiskih TK GL. Po prvem delu sezone ( po mini prestopnem roku ) lahko TK GL na osnovi argumentirane pisne zahteve kluba ali po lastni presoji vrstni red tekmovalcev na navedenih spiskih spremeni.

V nobenem primeru pa ne sme tekmovalec v enem dnevu odigrati dveh ligaških tekem, pri čemer za nastop ne šteje, če je bil tekmovalec prijavljen kot rezerva, vendar ni nastopil.

**13. člen**

Klub lahko nastopi z najmanj 5 tekmovalci.

Vse ekipe imajo med tekmo pravico do zamenjave dveh tekmovalcev. Rezerva lahko nastopi poljubno, ne oziraje se na prijavljeni vrstni red. Rezerva lahko zamenja tudi rezervo. V zapisnik obvezno zapisati število lučajev ob menjavi.

### 14. člen

Glavni sodnik lahko dovoli nastop tudi brez tekmovalnih knjižic. V tem primeru morajo vsi tekmovalci dokazati svojo identiteto z enim od osebnih dokumentov, ki vsebuje tudi sliko imetnika ( veljavna je tudi fotokopija tekmovalnih knjižic ).

Možna je tudi naknadna dostava tekmovalnih knjižic do konca tekme.

Če eden ali več tekmovalcev nima nobenega osebnega dokumenta, se tekma odigra in kasneje preveri upravičenost nastopa. Če se identiteta tekmovalca kasneje ne more dokazati, se njegov rezultat v zapisniku tekme razveljavi.

### 15. člen

Tekmovanje se v ligi odvija po sistemu kot je zapisan v členu 2.

Ekipe nastopajo v disciplini : 6 x 120 lučajev mešano

Odigrajo se 4 seti po 30 lučajev (15 lučajev na polno in 15 lučajev na čiščenje) na štirih stezah. Menjava stez se opravi po mednarodnem športnem pravilniku.

Dovoljeni čas nastopanja za 30 lučajev je 12 minut, ogrevanja je 5 minut !

**16. člen**

Točkovanje rezultatov se izvaja na naslednji način:

**a) set točke v dvoboju tekmovalec proti tekmovalcu**

* V posameznem dvoboju dveh tekmovalcev prejme zmagovalec na osnovi večjega števila podrtih kegljev v posameznem setu (set = serija 30 metov kombinirano) 1 set točko.
* Če je v posameznem setu število podrtih kegljev enako, prejmeta oba tekmovalca po 0,5 točke.
* Po končanih štirih setih je lahko rezultat po set točkah naslednji: 4:0 – 3,5:0,5 – 3:1 – 2,5:1,5 – 2:2 – 1,5:2,5 – 1:3 – 0,5:3,5 – 0:4.

**b) ekipne točke v dvobojih tekmovalcev in za skupno število podrtih kegljev**

* Zmagovalec direktnega dvoboja med dvema tekmovalcema prejme na osnovi večjega števila set točk iz štirih setov (4 x 30 lučajev) 1 ekipno točko. Ekipno točko torej prejme tekmovalec, ki je dobil več kot 2 set točki.
* Če je rezultat v set točkah 2 : 2, dobi ekipno točko tisti tekmovalec, ki je v štirih setih skupno podrl več kegljev kot njegov tekmec.
* Če so set točke in število kegljev enake, dobi vsak tekmovalec za svojo ekipo po 0,5 ekipne točke.
* Dodatni 2 ekipni točki dobi tista ekipa, ki je v seštevku rezultatov vseh šestih tekmovalcev podrla več kegljev kot nasprotna ekipa.
* V primeru enakega števila skupno podrtih kegljev, prejme vsaka ekipa po 1 ekipno točko.
* Skupno je torej možno dobiti 8 ekipnih točk, 6 iz medsebojnih dvobojev tekmovalcev in 2 na osnovi večjega skupnega števila kegljev celotne ekipe.
* Po končani tekmi se rezultat lahko glasi: 8:0 – 7,5:0,5 – 7:1 – 6,5:1,5 – 6:2 – 5,5:2,5 – 5:3 – 4,5:3,5 – 4:4 – 3,5:4,5 – 3:5 – 2,2:5,5 – 2:6 – 1,5:6,5 – 1:7 – 0,5:7,5 – 0:8.

**c) točke za lestvico v dvoboju ekipa proti ekipi**

* Ekipa, ki v dvoboju dobi večje število ekipnih točk (glej točko b), zmaga z 2:0 in dobi 2 točki za lestvico. Nasprotno moštvo pa torej izgubi z 0:2 ter dobi 0 točk za lestvico.
* Pri enakem številu ekipnih točk (4 : 4) je rezultat dvoboja 1:1 in dobi vsaka ekipa po 1 točko za lestvico.

V lestvici se prikazujejo točke za lestvico, ekipne točke in set točke.

Primer izgleda lestvice:

**12**(tekem) **8**(zmag) **1**(neod.) **3**(porazi) **17**(točk za lestvico) **61:35**(ekipne točke) **180:108**(set točke)

Število podrtih kegljev se v lestvici ne prikazuje.

**17. člen**

Tekme se praviloma odigrajo ob četrtkih, petkih ( začetek tekme med ob 18 uri ), sobotah ( začetek tekme med 10 in 18.30 uro ) ali nedeljah ( začetek tekme med 10 in 15 uro )! Klub domačin določi dan in uro začetka tekem.

### 18. člen

Tekmo vodi glavni sodnik, ki je odgovoren za nemoten potek tekme. Tekmovalno komisijo na tekmi sestavljajo glavni sodnik in predstavnika obeh ekip.

**19. člen**

Za tekmo ekipa prijavi **do 10 tekmovalcev** s predložitvijo veljavnih tekmovalnih izkaznic ( ali drugih osebnih dokumentov ) - 6 tekmovalcev, ki bodo začeli s serijo prvih metov in 4 zamenjave – od tega jih dejansko lahko nastopi le 8.

**Obe ekipi morata 20 minut pred pričetkom tekme oddati prijavo svoje ekipe. Ob prijavi je potrebno navesti točen vrstni red tekmovalcev, ki bodo nastopili na tekmi.**

Če kateri izmed prijavljenih 6 tekmovalcev ne more nastopiti je možen nastop kateregakoli, ki je prijavljen kot rezervni tekmovalec. Takšna menjava je možna pred vsakim blokom tekmovanja in ne šteje kot zamenjava. Tekmovalec, ki je bil zamenjan na takšen način ne more več nastopiti. O spremembi je glavni sodnik dolžan obvestiti nasprotno ekipo in vse ostale preko ozvočenja ali informativne table.

Če je tekmovalec zamenjan v času ogrevanja, se to šteje že kot ena od dveh možnih menjav. Novi tekmovalec lahko izkoristi preostali čas za ogrevanje.

Rezervni tekmovalec je lahko zamenjan z drugim rezervnim tekmovalcem.

Vodja ekipe mora izročiti glavnemu sodniku izpolnjeno prijavnico, na kateri morajo biti po vrstnem redu napisani nastopajoči in rezervni tekmovalci ( priimek, ime, matična številka registracije ) ter navedeni vsi trenerji oz. osebe, ki bodo sekundirale tekmovalcem ter vodja ekipe. Nastopajočim tekmovalcem lahko sekundirajo samo osebe, ki so navedene na prijavnici. Sekundant lahko pristopi in zapusti tekmovalca ne glede na število lučajev izvedenih v setu !

Po objavi sestave ekip glavni sodnik preda tekmovalne knjižice tekmovalcev posameznih ekip v pregled predstavniku nasprotne ekipe, ki mora knjižice vrniti pred

nastopom prvega bloka tekmovalcev.

Pritožba na neupravičeni nastop tekmovalca je mogoča samo pred začetkom tekme.

TK GL bo rezultat tekmovalca, ki ni imel pravice nastopa avtomatsko izbrisala – pritožba ni potrebna !

Pozdrav tekmovalcev se izvede pred vsakim blokom nastopa ( pred ogrevanjem ) tekmovalcev.

### 20. člen

Tekme se na zahtevo klubov lahko prestavijo, kadar ima eden ali več tekmovalcev kluba druge obveznosti na državnih prvenstvih v posameznih kategorijah ali v mladinskem in kadetskem prvenstvu Slovenije ter v izjemnih primerih ( epidemija, prometna nesreča, elementarna nesreča, zimske razmere na cestah, … ).

Prestavljena tekma mora biti odigrana najkasneje v 14 dneh od datuma, ki je bil po tekmovalnem koledarju predviden za odigravanje tekme.

Klub, ki želi prestaviti tekmo, mora zaprositi za soglasje nasprotno ekipo in TK GL. Če se ekipi za prestavitev ne sporazumeta, TK GL glede na utemeljenost zahteve odloči o upravičenosti prestavitve tekme in določi dan ter uro odigravanja tekme. Sklep TK GL je dokončen.

Tekme zadnjega kroga, ki odločajo o prvaku ni možno prestaviti na kasnejši datum, razen v primeru višje sile, o čemer odloča TK GL.

V primeru, da se tekma rednega kroga odigra pred določenim terminom v urniku, ni potrebno soglasje TK GL, ampak je o prestavitvi potrebno le obvestiti ( tel. ali e-mail ) predsednika TK GL.

### 21. člen

V primeru, da se ob predvidenem času za začetek tekme ena od ekip ne pojavi na kegljišču, se počaka največ 60 minut, nato glavni sodnik tekmo zaključi z rezultatom 2:0 ( 8:0, 24:0 ) za prisotno ekipo.

Ekipa, ki ni nastopila na tekmi, je dolžna v roku 48 ur od predvidenega začetka tekme TK MKL poslati pisno obrazložitev izostanka z ustreznimi dokazili. Če je bil izostanek opravičen, se tekma odigra v dogovorjenem novem terminu v skladu z določili 20. člena teh propozicij.

Ekipa, ki je neupravičeno izostala s tekme se kaznuje z denarno kaznijo 20,00 €.

**22. člen**

**DOLOČANJE VRSTNEGA REDA :**

Končni vrstni red ekip se določi na osnovi večjega števila osvojenih **točk za lestvico** - to je točk, ki so jih prejele ekipe za zmago 2:0 ali za neodločen rezultata 1 :1.

Če imajo dve ali več ekip te točke enake, se vrstni red določi po zaporedju naslednjih

kriterijev:

1. večja razlika med pozitivnimi in negativnimi **ekipnimi točkami** ( točke iz dvobojev tekmovalcev in skupnega števila podrtih kegljev );
2. **medsebojni dvoboji** **ekip** ( dveh ali več ekip ) po zaporedju naslednjih kriterijev:
	1. večje število točk za lestvico,
	2. večja razlika med pozitivnimi in negativnimi ekipnimi točkami,
	3. večja razlika med pozitivnimi in negativnimi set točkami;
3. razlika med celotnimi pozitivnimi in negativnimi **set točkami**;
4. če po predhodnih kriterijih vrstnega reda ni možno določiti, si te ekipe mesta delijo, razen v primeru uvrstitve na prva 3 mesta. V tem primeru ekipe, ki so izenačene odigrajo eno dodatno srečanje ( tekmo ) na nevtralnem kegljišču. O končni uvrstitvi odloča število podrtih kegljev !
5. Ekipa, ki osvoji prvo mesto se uvrsti v kvalifikacije za popolnitev 3. slovenske lige zahod !

### 23. člen

### Po končanem tekmovanju prejmejo prve tri ekipe v ligi pokale in medalje za vse tekmovalce, ki so nastopili v ligi. Najboljši trije tekmovalci v ligi prejmejo pokale – vrstni red se določi na podlagi povprečja v ligi ( tekmovalec mora odigrati najmanj 4 tekme v gosteh in vsaj eno tekmo doma ) ter številu osvojenih ekipnih točk, seštevek obeh kriterijev. Podelitev se opravi na zadnji krog če je vrstni red znan ali kasneje na drugem tekmovanju v okviru OTS Gorenjske !

### 24. člen

Pritožba se napove med ali po končani tekmi glavnemu sodniku. Sodnik v zapisnik zabeleži najavo pritožbe.

Predlagatelj pritožbe je dolžan v roku 72 ur poslati vso dokazno gradivo in obrazložitev pritožbe predsedniku TK GL po pošti ( skenirane dokumente lahko tudi el. pošti )

Če pritožba ni popolna, je komisija ne obravnava.

### 25. člen

Pritožbe rešuje TK GL, njena odločitev je dokončna.

**26. člen**

Tekmovalec, sekundant, trener ali drug funkcionar, ki je prejel na tekmi rdeči karton ( izključitev ) je avtomatsko kaznovan s prepovedjo nastopanja oziroma opravljanja tiste funkcije, v vlogi katere je bil izključen, na 1 ( eni ) tekmi. Kazen se mora odslužiti na prvi naslednji tekmi.

Tekmovalca, ki je bil izključen ( rdeči karton ) lahko zamenja rezervni igralec ( v kolikor ga ima ekipa še na razpolago ). Rezultat izključenega igralca se ne briše.

Če pride do izključitve v zadnjem krogu lige, se kazen avtomatično preloži v prvi krog naslednje tekmovalne sezone.

Kazen za izključitev v GL se ne prenaša v druga tekmovanja OTS ali KZS - posamezno, dvojice, itn.

### 27. člen

Ekipa, ki med ligo izstopi iz tekmovanja, se kaznuje z denarno kaznijo 30,00 €. Vsi rezultati ekipe, ki je izstopila iz tekmovanja, se brišejo.

**28. člen**

Ekipa, ki ne nastopi na eni tekmi, se kaznuje z odvzemom dveh točk.

Ekipa, ki ne nastopi na dveh tekmah, se diskvalificira iz nadaljnjega tekmovanja in kaznuje z denarno kaznijo 40,00 €. Pravico do ponovnega nastopa ima šele, ko poravna vse denarne obveznosti.

Vsi doseženi rezultati diskvalificirane ekipe se brišejo ( enako kot v 27. členu ).

### 29. člen

Sodniške stroške in najemnino kegljišča plača klub domačin.

### 30. člen

Za stroške delovanja lige ( pokali, medalje, … ) vsak klub pred začetkom tekmovanja plača kotizacijo v višini 40,00 € za vsako ekipo v ligi !

### 31. člen

Rezultate, lestvico in obvestila ter ostalo bodo ekipe prejele z e-pošto po vsakem odigranem krogu ( tekmi ) in po potrebi !

### 32. člen

Te propozicije veljajo za sezono 2020/ 2021 .

### 33. člen

Za tolmačenje teh propozicij je pristojna TK GL.

Propozicije so bile sprejete – potrjene s strani vodij ekip na sestanku Zbora članov OTS Gorenjska dne 21.9.2020 !

 TEKMOVALNA KOMISIJA

 GORENJSKE KEGLJAŠKE LIGE